Ausflug!
Ana i Zefek, wybiyrajōm sie nad woda
Bo, już cołki tydziyń, majōm fajno pogoda
Nad woda autym, daleko niy mieli
Jeszcze tam niy byli, to pokozać sie chcieli
Ana, warzi jajca, tomaty pucuje
Robi klapsznity i w papiōr pakuje
Herbata z cytrynōm, kawa w drugi kanie
Maszkety i kołoc, jak kery chyńć dostanie
Ana, na wiyrchu już tasie pakuje
Zefek, myje auto i sie pogwizduje
Auto musi być czyste i wypucowane
Inacy na łosiedlu, bydōm łobgodane
Sōmsiedzi z bloku w łoknach już siedziōm
Kaj tyż łōni jadōm, ciyngym sie biedzōm
Auto bōło nowe, ratami spłacajōm
Inkszi na łosiedlu takigo niy majōm
Ana, targo na dōł, to co spakowała
Za piōntym razym, fest sie zasapała
Zefek, do auta wszystko ładuje
Ciyngym kryńci gowōm, bo placu brakuje
Już ze dwie godziny, tak sie tu pakujōm
Sōmsiedzi ciekawi - kedy wysztartujōm
W kōńcu za kołkym, w aucie Zefek siod
Ana zaś łobok, bo plac sie tam znod
Wyjechali z łosiedla nadciōngła chmura
Leje jak z cebra, szarpie wichura
Przijechali nazod, pod blokym stanyli
Zrobiōł sie wieczōr we aucie usnyli.
Autor: Roman Labiak
deu_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn ces_Latn szl_Latn szl_Latn szl_Latn szl_Latn szl_Latn ces_Latn pol_Latn szl_Latn szl_Latn min_Latn